قوزئی کوره‌نین سربست بوراخدیغی آمریکا وطنداشی اؤلدو
قوزئی کوره‌ده تخمینن 15 آی حبسده قالدیق‌دان سونرا کئچن هفته سربست بوراخیلان 22 یاشین‌داکی آمریکا وطنداشی اؤیرنجی اوتو وارمبیر-ین اؤلدوغو بیلدیریلدی.
ویرجینیا اونیورسیته‌سی ایقتیصاد بؤلومو اؤیرنجیسی وارمبیر کئچن ایل توریست اولا‌راق گئتدیگی قوزئی کوره‌ده بیر اوتل‌دن تبلیغات تابلوسو اوغورلادیغی و بئله‌جه دولته قارشی جینایت تؤرتدیگی سببیله حبس اولوندو.
محاکیمه ائتمه نتیجه‌سینده 15 ایل آغیر ایش جزاسینا محکوم وارمبیرین حبس اولوندوق‌دان قیسا بیر مدت سونرا قیدا زهرلنمه‌سی کئچیردیگی و بئیین توخوما‌لاری‌نین جیدی زیان گؤرمه‌سی سببیله تخمینن بیر ایل کومادا قالدیغی ایفاده ائدیلدی.
کئچن هفته چرشنبه آخشامی گونو سربست بوراخیلیب اوهیو ایالتی جینجیناتی شهرینده اولان ائوینه گتیریلن گنج، جینجیناتی اونیورسیته‌سی خسته‌خاناسینا قالدیریلدی.
وارمبیرین عائله‌سی، شاگیردین اؤلومو یازی‌لی بیر آچیقلاما ایله ائشیتدیردی.
اوغول‌لاری‌نین قوزئی کوره‌نین پیس رفتارینا معروض قالدیغینی ایفاده ائدن عائله، وارمبیر جینجیناتی‌یه دؤندوگونده دانیشا بیلمدیگی، دویا بیلمدیگی، گؤره بیلمدیگی و شیفاهی ایفاده‌لره رئاکسیا وئره بیلمدیگینی قید ائتدی.
آمریکا پرزیدنتی دونالد ترامپ بیر آچیقلاما ایله وارمبیر عائله‌سینه باش ساغلیغی چاتدیردی و قوزئی کوره رهبرلیگینی قینادی.
آغ ائو طرفین‌دن یایینلانان آچیقلامادا ترامپ، "اوتونون قدری، گوناه‌سیز تمل اینسان غورورونا و حقوقون اوستونلوگینه حؤرمت ائتمه‌ین رژیم‌لرین الینه دوشموش گوناه‌سیز اینسان‌لارین تراژدیلریندن مانع تؤرتمک اوچون یؤنتیمیمین دایانیق‌لی‌لیغینی درینلشدیرمیش‌دیر." قیمتلندیرمه‌سینی ائتدی.
